Leónske dekréty z roku 1188

Leónske dekréty z roku 1188 (špan. Cortes de León) je zbierka dokumentov, ktoré boli prijaté v Leóne v júli a auguste 1188 na zhromaždení duchovenstva, šľachty a zástupcov miest v stredovekom Leónskom kráľovstve, ktoré zvolal leónsky kráľ Alfonz IX. Podľa UNESCO je to prvý historicky zdokumentovaný príklad parlamentného systému.

Alfonz IX. (1188 - 1230) po nástupe na trón v roku 1188 zvolal Kráľovskú radu (Curia Regis) do baziliky San Isidoro v Leóne, aby sa tu so zástupcami šľachty a vyššieho duchovenstva poradil, ako odolávať útokom susednej Kastílie a Portugalska. Vzhľadom na vážnosť situácie kráľ povolal aj zástupcov bohatých obchodníkov a remeselníkov z najdôležitejších miest kráľovstva, ako zástupcov ľudu, čím zjednotil tri stavy ríše do jedného orgánu.

Dekréty odrážajú originálny model vlády a administratívy v rámci španielskych stredovekých inštitúcií, kde sa prvýkrát uskutočňuje inštitucionálna prítomnosť bežného ľudu prostredníctvom volených zástupcov miest a obcí pri rozhodovaní na vyššej úrovni spolu s kráľom, šľachtou a cirkvou. Dokumenty sú uchované v rôznych španielskych archívoch a knižniciach.

Ďalšie zhromaždenia Kráľovskej rady aj za účasti "zástupcov ľudu" boli v Leóne aj v rokoch 1202 a 1208.

 Referencie 
Kategória:Historické dokumenty
Kategória:Parlament
Kategória:Dejiny Španielska
Kategória:Zaniknuté kráľovstvá

Kategória:12. storočie